**PROGRAM PODINTERVENCIJE**

**IZOBRAŽEVANJE S PODROČJA ZDRAVSTVENEGA VARSTVA ČEBEL**

v skladu z Uredbo o izvajanju intervencij v sektorju čebelarskih proizvodov

iz strateškega načrta skupne kmetijske politike 2023-2027

(Uradni list RS, št. 17/23)

Ljubljana, marec 2023

KAZALO

[1 Uvod 3](#_Toc123897762)

[2 Cilji podintervencije 3](#_Toc123897763)

[3 Način in dinamika izvedbe izobraževanj 4](#_Toc123897764)

[4 Skupno trajanje izobraževanj 4](#_Toc123897765)

[5 Število izobraževanj in območja, na katerih se izvedejo 4](#_Toc123897766)

[6 Vsebina, ki jo mora ponudnik zagotavljati pri izvajanju izobraževanj 4](#_Toc123897767)

[7 Pogoji, ki jih morajo izpolnjevati izvajalci izobraževanj 4](#_Toc123897769)

[8 Način izvajanja nadzora nad organizacijo ter in izvedbo izobraževanj 5](#_Toc123897770)

[9 Specifikacija upravičenih stroškov 6](#_Toc123897771)

# 1 Uvod

V Sloveniji se čebelarstvu posveča posebna pozornost, kar se zrcali v celostni podpori slovenskemu čebelarstvu. Od leta 2005 naprej se uspešno izvajajo triletni evropski programi ukrepov na področju čebelarstva, vzpostavljena je javna svetovalna služba v čebelarstvu, ki skrbi za ohranitev kranjske čebele, ozavešča pa tudi širšo javnosti o pomenu čebel, izvaja se rejski program za kranjsko čebelo za katerega je pristojna Priznana rejska organizacija za kranjsko čebelo, za zdravstveno varstvo čebel pa skrbi javna specialistična veterinarska služba.

Na podlagi Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike je ministrstvo skupaj s strokovnimi institucijami pripravilo Strateški načrt skupne kmetijske politike 2023 – 2027 (v nadaljevanju: strateški načrt), ki je bil potrjen z Izvedbenim sklepom Komisije C(2022) 7574 z dne 28.10. 2022 o odobritvi strateškega načrta SKP za obdobje 2023–2027 za Slovenijo za podporo Unije. Uredba o izvajanju intervencij v sektorju čebelarskih proizvodov iz strateškega načrta skupne kmetijske politike 2023-2027 je izvedbeni akt strateškega načrta in predvideva naslednje intervencije: prenos znanja v čebelarstvu, podpora čebelarjem in čebelarskim društvom, vzreja čebeljih matic, raziskovalno delo na področju čebelarstva, promocija in raziskava trga sektorja čebelarstvo ter kakovost in varnost čebeljih pridelkov. V sklopu intervencije prenos znanja v čebelarstvu se bodo izvajale tri podintervencije: usposabljanje v čebelarstvu, **izobraževanje s področja zdravstvenega varstva čebel** in vzdrževanje čebelnjakov za prenos znanja v čebelarstvu.

Rezultati dosedanjih ukrepov in raziskav s področja zatiranja varoze ter vsakodnevne izkušnje veterinarjev za zdravstveno varstvo čebel Veterinarske fakultete Nacionalnega veterinarskega inštituta (v nadaljnjem besedilu: VF NVI) pri delu na terenu kažejo, da imajo čebelarji premalo znanja s področja poznavanja bolezni varoze, terenske diagnostike napadenosti čebeljih družin z varojami, načrtovanja celoletnega integriranega programa zdravljenja in pravilne uporabe dovoljenih zdravil. To je še posebno pereče na področjih velike gostote naseljenosti s čebelami. V okviru podintervencije se bo čebelarjem nudilo teoretično in praktično izobraževanje s področja zatiranja varoj. Teoretično izobraževanje bo zajemalo poznavanje bolezni in njenega povzročitelja, praktično izobraževanje pa bo potekalo v obliki stalnih delavnic v čebelnjakih, kjer bodo prikazane metode za ugotavljanje stopnje napadenosti z varojami in pravilna uporaba zdravil za zdravljenje varoze.

# 2 Cilji podintervencije

Cilji podintervencije so:

* boljše preživetje čebel ob uporabi registriranih in dovoljenih zdravil za zatiranje varoj s poudarkom na zdravilih, primernih za ekološko čebelarjenje;
* izboljšanje teoretičnega in praktičnega znanja čebelarjev s področja zatiranja varoj z registriranimi in dovoljenimi zdravili in s tem manjše tveganje za prisotnost neželenih ostankov zdravil v čebeljih pridelkih;
* ozaveščanje o pomenu učinkovitega zatiranja varoj za preživetje čebel in divjih opraševalcev v okolju.

Kazalnik podintervencije je:

* število pogodb.

# 3 Način in dinamika izvedbe izobraževanj

Podintervencija zajema teoretična predavanja in praktične delavnice s področja poznavanja biologije parazita, vpliva varoj na čebeljo družino, diagnostičnih metod za ugotavljanje napadenosti čebelje družine z varojami ter pravilne uporabe zdravil.

Podintervencija se lahko izvaja v:

* programskem letu 2023 od podpisa pogodbe z izvajalcem do 31. julija 2023;
* programskem letu 2024 od 1. avgusta 2023 do 31. julija 2024;
* programskem letu 2025 od 1. avgusta 2024 do 31. julija 2025;
* programskem letu 2026 od 1. avgusta 2025 do 31. julija 2026;
* programskem letu 2027 od 1. avgusta 2026 do 31. julija 2027.

# 4 Skupno trajanje izobraževanj

Program izobraževanj na področju zdravstvenega varstva čebel omogoča vsaj 120 ur izobraževanj na posamezno programsko leto.

# 5 Število izobraževanj in območja, na katerih se izvedejo

Izobraževanje s področja zdravstvenega varstva čebel se mora izvajati na celotnem območju Republike Slovenije. V vsaki statistični regiji mora biti izvedeno vsaj eno izobraževanje oziroma morajo biti le-ta čim bolj enakomerno razporejena po Sloveniji v skladu s povpraševanjem.

# 6 Vsebina, ki jo mora ponudnik zagotavljati pri izvajanju izobraževanj

Podintervencija je namenjen izboljšanju preživetja čebel ob uporabi registriranih in dovoljenih zdravil, izboljšanju znanja čebelarjev s področja zatiranja bolezni ter izboljšanju ozaveščanja o pomenu učinkovitega zatiranja bolezni.

Podintervencija mora zajemati:

1. prenos znanja s področja zatiranja bolezni čebel,
2. praktične delavnice iz diagnostike napadenosti čebel in uporabe zdravil.

# 7 Pogoji, ki jih morajo izpolnjevati izvajalci izobraževanj

Izvajalec izobraževanj je pravna oseba, ki izkazuje reference s področja izobraževanj o zdravstvenem varstvu čebel ter delovne oziroma strokovne izkušnje na vsebinskem področju programa.

Pogoji, ki jih morajo izpolnjevati izvajalci so:

* na javno naročilo se lahko prijavi pravna oseba, ki izvaja znanstveno-raziskovalno in izobraževalno dejavnost v skladu z Zakonom o visokem šolstvu (Uradni list RS, št. [32/12](http://www.uradni-list.si/1/objava.jsp?sop=2012-01-1406) – uradno prečiščeno besedilo, [40/12](http://www.uradni-list.si/1/objava.jsp?sop=2012-01-1700) – ZUJF, [57/12](http://www.uradni-list.si/1/objava.jsp?sop=2012-01-2410) –ZPCP2D, [109/12](http://www.uradni-list.si/1/objava.jsp?sop=2012-01-4320), [85/14](http://www.uradni-list.si/1/objava.jsp?sop=2014-01-3443), [61/17](http://www.uradni-list.si/1/objava.jsp?sop=2017-01-2917) – ZUPŠ, [65/17](http://www.uradni-list.si/1/objava.jsp?sop=2017-01-3065), [175/20](http://www.uradni-list.si/1/objava.jsp?sop=2020-01-3096) – ZIUOPDVE, [57/21](http://www.uradni-list.si/1/objava.jsp?sop=2021-01-1162) – odl. US, [54/22](http://www.uradni-list.si/1/objava.jsp?sop=2022-01-1186) – ZUPŠ-1 in [100/22](http://www.uradni-list.si/1/objava.jsp?sop=2022-01-2512) – ZSZUN;
* podintervencijo izvaja projektna skupina, ki jo sestavljajo vodja projekta, predavatelji (raziskovalci, veterinarji) ter strokovni in tehnični sodelavci;
* vodja projekta mora imeti doktorat znanosti s področja naravoslovja in v zadnjih petih letih objavljen vsaj en znanstveni prispevek s področja čebelarstva v znanstveni literaturi, kar je razvidno iz baze SICRIS in imeti najmanj tri leta izkušenj na področju čebelarjenja, kar je razvidno iz Centralnega registra čebelnjakov ali mora biti zaposlen pri pravni osebi, ki ima že najmanj tri leta registriran čebelnjak v Centralnem registru čebelnjakov.

Izvajalec izobraževanj mora:

* pripraviti letni načrt izobraževanj;
* zagotoviti ustrezne tehnične in učne pripomočke za izvedbo izobraževanj;
* zagotoviti ustrezne prostore in opremo za teoretično in praktično izvedbo izobraževanj;
* izvesti najmanj eno izobraževanje v vsaki statistični regiji na programsko leto oziroma čim bolj enakomerno razporejena po Sloveniji v skladu s povpraševanjem;
* udeležencem izobraževanj zagotoviti gradivo;
* izdati vsem udeležencem, ki so vpisani na dan pred izobraževanjem v Centralni register čebelnjakov v skladu z zakonom, ki ureja kmetijstvo, zakonom, ki ureja živinorejo, zakonom, ki ureja veterinarska merila skladnosti, in predpisom, ki ureja vpis v register čebelnjakov, potrdilo o udeležbi na izobraževanju;
* pripraviti poročila po izvedbi pogodbenih del v skladu s pogodbenimi roki in jih objaviti na spletni strani izvajalca, da bodo na ta način dostopna širši javnosti oz. vsem zainteresiranim.

Minimalno število udeležencev za izvedbo izobraževanj je 5 oseb, ki so vpisani v centralni register čebelnjakov.

V prijavi na javno naročilo mora izvajalec naročniku predstaviti osnutke letnih planov izvedbe izobraževanj z naslovi predavanj in predvidenimi lokacijami izobraževanj.

Izobraževanja na področju zdravstvenega varstva čebel so namenjena pridobivanju in izpopolnjevanju teoretičnega in praktičnega znanja.

Po zaključenem izobraževanju morajo udeleženci izpolniti anketne vprašalnike. Izvajalec mora naredi analizo anketnih vprašalnikov, katero priloži k poročilu in video vsebine objaviti na spletni strani izvajalca.

Izvajalec mora voditi podatke o opravljenih izobraževanjih: kraj, datum, naslov izvajanja, seznam udeležencev (ime in priimek, datum rojstva in naslov stalnega prebivališča, KMG-MID čebelarja ali št. enega njegovega čebelnjaka), listo prisotnosti s podpisi udeležencev in imena predavateljev.

Teme izobraževanj v okviru tega programa se ne smejo financirati iz drugih virov proračuna Republike Slovenije in Evropske unije.

# 8 Način izvajanja nadzora nad organizacijo in izvedbo izobraževanj

Nadzor nad izvajanjem programa izobraževanj s področja zdravstvenega varstva čebel v skladu z 98. členom Uredbe o izvajanju intervencij v sektorju čebelarskih proizvodov iz strateškega načrta skupne kmetijske politike 2023-2027 (Uradni list RS, št. 17/23) izvaja Agencija Republike Slovenije za kmetijske trge in razvoj podeželja (v nadaljevanju: agencija). Predstavniki ministrstva, Uprave za varno hrano, veterinarstvo in varstvo rastlin in agencije se lahko nenapovedano brezplačno udeležijo katerega koli izobraževanja v okviru tega programa, zato mora izvajalec programa vsakokrat povabilo na izobraževanje s programom poslati tudi ministrstvu in agenciji.

# 9 Specifikacija upravičenih stroškov

Upravičeni stroški izvedbe izobraževanj so stroški dela in materialni stroški za pripravo in izvedbo prenosa znanja in praktičnih delavnic: gradivo potrebno za namen izobraževanja, fotokopije, didaktični pripomočki, video posnetki, izdaja potrdil.